Lukačka džamija
Lukačka džamija sagrađena je u mahali Luke u Travniku, danas u Bosanskoj ulici. Sagrađena je krajem 18. vijeka. Građena je sa predvorjem (trijemom) sa željeznim stubovima čije su baze i kapiteli ukrašeni. Ova džamija je stradala 1903. godine u velikom požaru koji je harao Travnikom. Nakon toga bila je skladno obnovljena. Dao ju je obnoviti baron Stefan Burijan odmah nakon požara, pošto je posjetio Travnik u svojstvu bosanskohercegovačkog poglavara. Bila je u upotrebi sve do 1924. godine. Nakon Drugog svjetskog rata munara joj je porušena zbog dotrajalosti te je pretvorena u izložbeni paviljon zavičajnog muzeja, pa se u te svrhe koristila sve do 1992. godine nakon čega joj je vraćena prvobitna funkcija. Odlukom Komisije za očuvanje nacionalnih spomenika od 9. decembra 2022. godine, Graditeljska cjelina – Lukačka džamija sa mezarjem je proglašena nacionalnim spomenikom Bosne i Hercegovine.